《蕴山以近诗寄惠州舟中点定漫书纸尾》
清代·翁方刚

此事辟如作画然，得意乃在笔墨先。龙晴一点却飞去，金针欲渡何由缘。

道子之笔项容墨，尚闻洪谷讥其专。象外虽云得摩诘，设色何必非龙眠。

吾观营邱华原辈，胸中本有全山川。层峦叠嶂架楼阁，野桥细路分水泉。

天然远近与向背，依约脉络相蝉联。然后淡浓视意到，变化开阖非言诠。

此须多识多阅历，目存心鉴日复年。位置乃能一一合，孰为粉墨黄朱铅。

洎乎神来气来候，但见一片成云烟。向来所取尽糟粕，或进于道通于禅。

裹粮方能办远适，求鱼且莫思忘筌。不到解衣盘礴裸，敢希神妙秋毫巅。

谢生新诗录寄我，正值惠州初放船。短篷晴日为点定，罗浮日日横几前。

偶因即自悟妙理，再书纸尾词牵连。生如问我何处得，得自远麓空江边。

作者简介：翁方刚，字正三，号覃溪，大兴人。乾隆壬申进士，改庶吉士，授编修，历官内阅学士，降鸿胪寺卿。重宴鹿鸣，赐三品衔，重宴琼林，赐二品衔。有《复初斋集》。